René Bílik

Prof. PaedDr. René Bílik, CSc. (* 24. máj 1960 Skalica) je slovenský univerzitný profesor a literárny vedec. Pôsobí ako vyučujúci na Pedagogickej fakulte Trnavskej univerzite v Trnave a ako samostatný vedecký pracovník na Ústave slovenskej literatúry SAV. V rokoch 2019 až 2024 bol rektorom Trnavskej univerzity v Trnave a v rokoch 2012 až 2019 dekanom jej pedagogickej fakulty.

Ako vedec a pedagóg sa venuje slovenskej literatúre po roku 1945, teórii literatúry, teórii literárneho procesu a slovenskej literatúre pre deti a mládež.

 Život 
Narodil sa v roku 1960 v Skalici. V rokoch 1975 až 1979 študoval na gymnáziu v Skalici a následne absolvoval štúdium učiteľstva slovenského jazyka a literatúry v spojení s občianskou náukou na Pedagogickej fakulte v Nitre (1984). Po štúdiách vyučoval dva roky na strednom odbornom učilišti stavebnom v Pezinku. V roku 1986 nastúpil na kariéru vo vedeckom prostredí. V Literárnovednom ústave Slovenskej akadémie vied pôsobil najprv ako interný vedecký ašpirant a následne ako vedecký pracovník. V rokoch 1996 až 2003 bol samostatným vedeckým pracovníkom Ústavu slovenskej literatúry Slovenskej akadémie vied.

náhľad|René Bílik v roku 2020|vľavo
náhľad|René Bílik počas inaugurácie 13. novembra 2019
Vedeckú ašpirantúru a titul kandidáta vied obhájil v odbore teória a dejiny slovenskej literatúry v roku 1990. V roku 2003 sa habilitoval na Katedre slovenského jazyka a literatúry Pedagogickej fakulty Trnavskej univerzity v Trnave, kde pôsobil aj ako vedúci katedry. V rokoch 2004 až 2012 bol prodekanom fakulty pre vedu, výskum a zahraničné vzťahy. V roku 2011 ho prezident Ivan Gašparovič vymenoval za profesora. V rokoch 2012 až 2019 bol dekanom Pedagogickej fakulty Trnavskej univerzity v Trnave. V apríli 2019 bol akademickým senátom zvolený za rektora Trnavskej univerzity v Trnave, čím sa stal v poradí šiestym rektorom univerzity od jej založenia. V roku 2024 ho najprv ako poverený a následne aj ako riadne zvolený rektor nahradil Miloš Lichner.

Okrem práce v akademickej sfére má bohaté skúsenosti s komunálnou správou, bol zástupcom primátora mesta Pezinok a neskôr prednostnom pezinského Okresného úradu.

 Vedeckovýskumná a publikačná činnosť 
Prof. René Bílik je autorom knižných prác o spisovateľovi Ľubomírovi Feldekovi, ale aj o industrializovanej literatúre. Napísal No a čo! (2001), Duch na reťazi. Sondy do literárneho života na Slovensku v rokoch 1945 – 1989 (2008), Historický žáner v slovenskej próze (2008) alebo Interpretácia umeleckého textu (2009). Je autorom mnohých ďalších štúdií a antológií. Bol redaktorom časopisov Kultúrny život a OS, predsedom Obce spisovateľov Slovenska a členom Rady Asociácie organizácií spisovateľov Slovenska.

 Referencie 

 Externé odkazy 
 Profil R. Bílika na webstránke Literárneho informačného centra
 Medailón R. Bílika v Rádiu Regina
 Rozhovor s rektorom TU v univerzitnom časopise

Kategória:Slovenskí literárni vedci
Kategória:Slovenskí univerzitní profesori
Kategória:Slovenskí vedeckí spisovatelia
Kategória:Rektori Trnavskej univerzity v Trnave
Kategória:Vyučujúci na Pedagogickej fakulte Trnavskej univerzity v Trnave
Kategória:Dekani Pedagogickej fakulty Trnavskej univerzity v Trnave
Kategória:Pracovníci Slovenskej akadémie vied
Kategória:Osobnosti zo Skalice